钦定古今图书集成/方舆汇编/职方典/第1146卷 > 《恩江记》鲁铎
## 钦定古今图书集成/方舆汇编/职方典/第1146卷 > 《恩江记》鲁铎

“潜之为县，以水名，地本下，是故水易为灾也。”夫汉水
至芦洑，支出为潜，自排沙流经县治之北，西向南折，
以达荆通沔。天顺间，北流淤填，乃决高家脑，流经治
东，孝庙时受决处又渐淤为洲，可田，以界兴国。正德
中，洲益广，水益挤，而西啮县治，危若亡唇矣。前政一
诿诸无所为力，民病焉。嘉靖改元之八月，敖公钺知
潜江，甫三日，汉水大至，四境舣舟，市人骑屋以居，公
私廨宇尽坏，向啮处复益崩。公祷之寻已，遂发庾赈
民。凭高望淤洲激水，曰：“此不河之，乃使河我县治，鱼
鳖我民乎？”父老曰：“洲属官家，奈何？”钺曰：“吾为若请之。”
乃上疏，其略曰：“捐官庄一洲之租，以永除一县之患，
惟圣明图之。”时又有疏，乞以众轻带，办荒芜逋负，及
蠲本岁租，道氓情甚哀。上悉可之，下藩宪臣议行，于
是逋人归者，相望于途。闻开河之役，争持畚锸而至，
公复从父老源委水道，得为淤为啮之由。乃傍洲劙
黄汉之碍，为河七百丈，直亘挑河，因土为堤，水乃帖
然安流近治，无复崩啮。民于是相与歌曰：“转危为安
兮敖公有江；公如可借兮，我终无殃。”盖欲以敖名江
也。公闻而谕之曰：“恩若属自朝廷，宜名《恩江》，以志不
忘钺。”於乎何有！未几，以外艰去，潜人莫能留，因为记。